次顔博士遊紫羅洞五首  其三
作者：李若水
朝代：宋

paragraphs: 休著青衫謁五侯，徑覓拄杖山中遊。
故山別來鬢毛禿，一飽累人成久留。
碧嶂巉巉雲影底，儻得破茅甘老此。
孤猿野鶴舊時聲，却到主人清夢裏。
囊中試檢一錢無，但吟秀句忘朝晡。
子夜沈沈甕無蟻，秋風策策裘非狐。
得遂清閑貧亦樂，矯首飛鴻度天幕。
隔溪應復有幽人，踏月相從嘯林壑。